
                   1. Alegerile prezidenţiale din Polonia

                   La 9 octombrie a.c., în Polonia a avut loc primul tur de scrutin al alegerilor prezidenţiale. Potrivit ultimelor sondaje electorale, favoriţii primului tur de scrutin au fost candidatul liberal, Donald Tusk şi cel conservator, Lech Kaczynski. Donald Tusk, reprezentând partidul liberal Platforma Civică, era creditat cu 40% din voturi, în timp ce principalul său contracandidat, Lech Kaczynski, membru al partidului catolic Lege şi Justiţie, era creditat cu 35% din intenţiile de vot. Ceilalţi candidaţi la Preşedinţie nu au fost creditaţi cu şanse de a intra într-un al doilea tur de scrutin. Potrivit sondajelor de opinie, pe locul al treilea se aflau populistul Andrzej Lepper şi reprezentantul social-democraţilor Marek Borowski, ambii fiind creditaţi însă cu numai 10% din voturi.

                   Pentru a câştiga alegerile din primul tur de scrutin era necesar ca un candidat să obţină mai mult de 50% din voturi. Deoarece nici unul dintre candidaţi nu a obţinut acest rezultat, cei clasaţi pe primele două locuri se vor confrunta într-un al doilea tur de scrutin, programat pentru 23 octombrie. 

                   Partidul conservator, condus de L. Kaczynski, a câştigat alegerile legislative desfăşurate la 25 septembrie cu 26,99% din voturi, fiind urmat de liberali cu 24,14% din voturi. Cele două formaţiuni dispun împreună de o majoritate de 288 de mandate în Camera inferioară a Parlamentului de la Varşovia, care numără 460 de locuri. 

                   Campania electorală prezidenţială s-a desfăşurat pe fondul negocierilor dintre cele două partide în vederea formării noului guvern. 

                   Lech Kaczynski a mizat, în timpul campaniei electorale, pe imaginea  omului politic experimentat şi incoruptibil. El a pledat pentru schimbare şi pentru delimitarea de perioada scandalurilor financiare care au caracterizat administraţia stângii postcomuniste, îndepărtate de la putere de electorat. La rândul său, Donald Tusk şi-a accentuat calităţile de bun mediator, dar a mizat şi pe calităţile personale - tinereţe şi dinamism. 

                   Potrivit rezultatelor date publicităţii de Comisia Electorală Centrală, în turul al doilea al alegerilor prezidenţiale se vor întâlni Donald Tusk şi Lech Kaczynski. Primul dintre ei a obţinut 36,33% din voturi, iar Lech Kaczynski 33,1%. Dintre ceilalţi zece candidaţi, Andrzej Lepper a obţinut circa 13% din voturi, iar reprezentantul social-democraţilor, Marek Borowski, 10%. 

                   Candidatul liberal Donald Tusk este favorit pentru al doilea tur de scrutin, devansându-l pe contracandidatul său, conservatorul Lech Kaczynski, potrivit unui sondaj al Institutului polonez OBOP. Liderul Platformei Civice beneficiază de 58% din intenţiile de vot, faţă de 42%, cu cât este creditat L. Kaczynski, preşedintele Partidului Conservator «Lege şi Justiţie». 

                   Cei doi  au declarat că viitorul şef al statului va trebui să dea dovadă de mai multă fermitate în relaţiile cu Rusia. "Cel mai important lucru în politica poloneză faţă de Rusia este schimbarea atitudinii avute de echipele precedente aflate la putere, care au fost extrem de blânde, uneori într-un mod chiar periculos pentru Polonia", a precizat liderul Platformei Civice, Donald Tusk. El a subliniat că este necesar ca politica estică europeană să devină una comună pentru toate statele membre UE. 

                   "Trebuie să fim fermi, pentru că Polonia este definită ca un punct de referinţă în faţa noii consolidări a imperialismului rus", a declarat, la rândul său, L. Kaczynski. 

                   Potrivit analiştilor, relaţiile dintre Polonia şi Rusia trec printr-o nouă perioadă de tensiune, după ce o mare parte a politicienilor polonezi l-au susţinut pe preşedintele Viktor Iuşcenko în timpul revoluţiei portocalii din Ucraina. De asemenea, la începutul lunii octombrie, Polonia, ca şi Lituania, a denunţat un acord germano-rus de construire a unei conducte petroliere pe sub Marea Baltică. Polonia consideră că acest proiect este o demonstraţie de forţă din partea Rusiei şi ar schimba harta politică a Europei. 

                   2. Germania - negocieri pentru formarea unui guvern de coaliţie 

                   Conducerea Partidului Social-Democrat (SPD) a aprobat cu o largă majoritate, formarea unui Guvern de mare coaliţie în Germania, sub conducerea liderului conservator, Angela Merkel, a anunţat un purtător de cuvânt al SPD. În urma negocierilor la nivel înalt desfăşurate în această perioadă între reprezentanţii SPD şi CDU, social-democraţii vor obţine, în schimbul cedării funcţiei de Cancelar, posturi cheie în viitorul guvern, mai ales portofoliile externelor, finanţelor şi justiţiei. SPD a obţinut, de asemenea, Ministerele Mediului, Cooperării, Sănătăţii şi Transporturilor. Conservatorilor le-au revenit, în afară de funcţia de Cancelar, pe care o va ocupa Angela Merkel şi cea de Secretar al Cancelariei, precum şi Ministerele Economiei, Internelor, Apărării, Agriculturii, Educaţiei şi Familiei. De asemenea, conducerea SPD a solicitat deschiderea negocierilor oficiale pentru formarea marii coaliţii cu Uniunile Creştin-Democrate (CDU-CSU).

                   Potrivit analiştilor, cele două formaţiuni politice, Uniunea CDU-CSU şi Partidul Social-Democrat, au viziuni comune, dar şi puncte de divergenţă în privinţa problemelor ţării: 

                   - buget: cele două formaţiuni politice sunt de acord în privinţa urgentării consolidării finanţelor publice germane, bugetul federal având un deficit de 60 de miliarde de euro. CDU-CSU are intenţia de a folosi pentru reducerea deficitului public cel puţin o parte din fondurile rezultate din mărirea propusă a TVA-ului de la 16 la 18%. SPD se opune însă acestei măsuri. Ambele partide sunt de acord asupra unei reduceri a subvenţiilor publice. 

                   - şomaj: reducerea şomajului, care afectează 11,2% din populaţia activă, este de asemenea unul din principalele puncte ale programului ambelor partide. CDU-CSU doreşte mai multă flexibilitate în criteriile de concediere, o măsură căreia SPD i se opune. Pentru a încuraja angajările, Uniunea creştină propune scăderea impozitelor pe salarii, care ar fi contracarată parţial de creşterea TVA-ului. Social-democraţii ar dori să menţină echitatea socială pe piaţa muncii şi să continue reformele statului-providenţă, începute de guvernul condus de G. Schroeder.    

                   - fiscalitate: CDU-CSU şi SPD sunt de acord asupra reducerii unor avantaje fiscale. Şeful guvernului landului Hesse, Roland Koch (CDU) şi fostul său omolog din Renania de Nord-Westphalia, Peer Steinbrueck (SPD), au stabilit, în 2003, o listă comună de reducere a avantajelor fiscale. Cele două părţi au convenit în acest an asupra unei reduceri la 19% a impozitelor pentru societăţi, faţă de 25%, cât este în prezent, dar proiectul nu a intrat încă în vigoare. Cele două mari partide sunt de acord şi în ceea ce priveşte simplificarea sistemului fiscal german. 

                   Există însă şi puncte asupra cărora cele două formaţiuni au opinii diferite. CDU doreşte reducerea impozitului pe venit, măsură pe care SPD o dezaprobă. Social-democraţii doresc doar creşterea nivelului de impozitare pentru veniturile cele mai mari, măsură cu care CDU nu este de acord. 

                   - sănătate: cele mai mari diferenţe între programele celor două partide apar asupra acestui sector. CDU-CSU a propus introducerea unei cotizaţii unice pentru asigurarea în caz boală, în timp ce SPD doreşte ca aceasta să fie proporţională cu veniturile totale ale beneficiarului, pentru a menţine principiul solidarităţii. Coaliţia va trebui să găsească o soluţie de mijloc la acest capitol. 

                   - federalism: preşedintele Uniunii Creştin-Sociale (CSU), Edmund Stoiber, a propus ca reforma federalismului să fie primul text comun votat de noul guvern de coaliţie. Cele două mari partide, care nu au reuşit să cadă de acord asupra acestei probleme la sfârşitul anului 2004, ar dori o nouă repartiţie a competenţelor între administraţia federală şi cele regionale, pentru a simplifica sistemul actual, care întârzie, printre altele, intrarea în vigoare a numeroase texte de lege. Acest proiect comun este unul dintre cele a căror aplicare ar trebui să fie favorizată de o mare coaliţie.

*

                   Deputatul creştin-democrat Norbert Lammert va fi succesorul social-democratului Wolfgang Thierse în funcţia de preşedinte al noii Camere inferioare a Parlamentului german (Bundestag). În Germania, preşedintele Bundestag-ului este, conform Constituţiei, cel de-al doilea om în stat după preşedintele Republicii. N. Lammert a fost vicepreşedinte al precedentului Bundestag, dizolvat pentru a permite organizarea, la 18 septembrie a.c. a alegerilor anticipate.

                   3. Situaţia din Irak

                   Preşedintele american, George W. Bush, a remarcat progresele înregistrate de armata americană în cele două misiuni deosebit de importante pe care trebuie să le îndeplinească în Irak: capturarea lui Abu Musab al-Zarqawi şi a susţinătorilor acestuia şi formarea forţelor de securitate irakiene. "Trupele americane au două misiuni, una dintre ele fiind de a-l captura pe al-Zarqawi şi pe susţinătorii lui şi de a-i aduce în faţa justiţiei", a declarat preşedintele într-un discurs adresat misiunii. 

                   Preşedintele american, George W. Bush a mai afirmat că războiul împotriva terorismului nu se limitează la Irak, ci este un conflict la nivel mondial împotriva unui fenomen care nu ar trebui acceptat. "Ne confruntăm cu o ideologie radicală al cărei obiectiv este subjugarea tuturor statelor şi intimidarea întregii lumi", a afirmat el. Preşedintele american a precizat că populaţia nu este conştientă de numărul ridicat al victoriilor antiteroriste şi a subliniat că Statele Unite şi aliaţii lor au dejucat zece tentative de atentate ale organizaţiei Al-Qaeda, după 11 septembrie 2001, dintre care trei vizau teritoriul american. 

                   George W. Bush a afirmat că ura extremiştilor musulmani împotriva SUA nu a fost generată de războiul din Irak, acest conflict fiind mai degrabă o scuză care maschează intenţia acestora de a crea un stat islamic în Orientul Mijlociu. "Militanţii cred că deţinerea controlului asupra unei ţări va atrage populaţia musulmană, va permite înlăturarea de la putere a tuturor guvernelor moderate din regiune şi instaurarea unui imperiu islamist care să se întindă între Spania şi Indonezia", a spus preşedintele american. "Ura  extremiştilor exista dinainte de războiul din Irak, aceasta va continua şi după ce Irakul nu va mai fi un pretext. Nici unul dintre actele comise de noi nu a generat ura criminalilor, iar conştiinţa, mita sau orice act de liniştire nu vor schimba sau limita planurile acestora de a ucide", a adăugat el.

                   Trupele americane şi irakiene participă în prezent la o ofensivă denumită "Iron Fist", în vestul Irakului, care vizează elemente ale organizaţiei Al-Qaeda. George W. Bush a menţionat progresele majore înregistrate în procesul de recrutare a militarilor irakieni, afirmând că 30% din trupele implicate în operaţiunile din vestul Irakului sunt formate din irakieni. Pregătirea unor trupe irakiene operaţionale este, de luni de zile, una dintre priorităţile administraţiei republicane, dar operaţiunea este îngreunată de problemele apărute în procesul de recrutare şi de reticenţele în ceea ce priveşte capacităţile de luptă ale recruţilor. "Le-am spus mereu americanilor că militarii noştri vor rămâne acolo atât cât va fi necesar. Ne vom îndeplini misiunea, vom antrena oamenii şi, în funcţie de dezvoltarea capacităţilor noastre, vom putea trimite soldaţii acasă cu onorurile pe care le merită", a declarat preşedintele american. 

                   Liderul opoziţiei democrate din Senat, Harry Reid, a acuzat majoritatea republicană şi Administraţia americană că doresc să ascundă realitatea despre situaţia din Irak. "Preşedintele George W. Bush continuă să refuze să fie sincer cu poporul american în ceea ce priveşte războiul din Irak", a subliniat el. 

                   Potrivit experţilor, formarea trupelor irakiene nu este singura problemă care trebuie rezolvată de Administraţia americană înainte de a începe să pună în practică retragerea din Irak. Referendumul asupra Constituţiei irakiene este un test major pentru capacitatea irakienilor de asigura viabilitatea unui nou sistem politic. Purtătorul de cuvânt al Casei Albe, Scott McClellan, a declarat că decizia Parlamentului irakian de a modifica pentru a doua oară regulile pentru votul la referendum a fost foarte bună. El a negat speculaţiile cu privire la exercitatea unor presiuni de către Statele Unite şi a subliniat că a fost vorba despre o decizie irakiană.

                   Pe de altă parte, ţările arabe sunt îngrijorate că adoptarea noii Constituţii irakiene va spori influenţa Iranului în regiune prin consolidarea dominaţiei şiite asupra Irakului
. Rezultatul unui compromis, textul noii Constituţii face din Irak un stat federal şi prevede că "două sau mai multe regiuni se pot regrupa într-o singură entitate, în urma unui referendum". O serie de politicieni arabi sunt îngrijoraţi de o divizare a ţării între kurzi, în nord, şi şiiţi, în sud, care ar împărţi resursele petroliere în detrimentul sunniţilor, aflaţi la mijloc. În condiţiile acestei perspective îngrijorătoare, sunniţii s-au pronunţat, pe tot parcursul anului, împotriva textului Constituţiei. După ce regele Iordaniei a declarat în decembrie 2004 că Iranul "are tot interesul pentru instaurarea unei republici islamice în Irak care ar favoriza crearea unei linii şiite din Iran până în Liban”, liderii mai multor state arabe, cum ar fi Egiptul şi Arabia Saudită, şi-au exprimat de mai multe ori îngrijorarea faţă de perspectiva extinderii influenţei Iranului în regiune. 

                   La sfârşitul lunii septembrie, ministrul saudit de externe, Saud al-Fayçal, a adus în discuţie amestecul Iranului în problemele Irakului. "Irakienii se plâng de intervenţiile iraniene care presupun infiltrarea de oameni, capital şi arme, precum şi de amestecul în viaţa politică. Dacă acest amestec ar fi dovedit, atunci situaţia ar fi extrem de gravă", a subliniat el. “Arabia Saudită este îngrijorată că ceea ce se întâmplă în Irak va provoca divizarea sa, lucru care ar pune în pericol identitatea arabă a ţării”, a mai afirmat înaltul oficial saudit. 

                   Un prim rezultat neoficial al referendumului constituţional care a avut loc în Irak, la 15 octombrie a.c., va fi dat publicităţii după data de 20 octombrie, a anunţat un reprezentant al Comisiei Electorale irakiene. 

                   Preşedintele american, George W. Bush, a salutat modul în care s-a desfăşurat referendumul asupra Constituţiei irakiene, calificând scrutinul drept pozitiv pentru irakieni şi o etapă crucială pentru stabilizarea democraţiei în Irak. "În numele poporului american, doresc să felicit irakienii pentru succesul votului asupra Constituţiei", a declarat liderul de la Casa Albă. "Primele informaţii relevă că participarea a fost mult mai bună decât la precedentele alegeri din ianuarie, ceea ce este o veste bună. Acestea mai relevă faptul că sunniţii au fost mai numeroşi la vot. În ultimă instanţă, scopul democraţiei este de a asigura că toată lumea ia parte la proces", a adăugat preşedintele american. 

                   Liderul de la Casa Albă a mai apreciat că "Al-Qaeda doreşte să utilizeze violenţa pentru a opri implementarea democraţiei deoarece democraţia se opune ţelurilor lor". "Facem progrese în direcţia păcii şi pentru beneficiul unei ţări aliate care se va alătura războiului împotriva terorismului, va împiedica această organizaţie teroristă să-şi stabilească baze în Irak şi va servi drept exemplu pentru toţi cei care doresc să trăiască în pace", a subliniat George W. Bush.

                   4. Lucrările summit-ului european de la Zagreb 

                   16 preşedinţi ai unor state din Europa Centrală
, participanţi la summit-ul de la Zagreb, s-au pronunţat, la 14 octombrie a.c., în favoarea continuării extinderii Uniunii Europene, considerând acest proces drept  modalitatea cea mai eficientă pentru dezvoltare şi stabilitate în sud-estul continentului. 

                   Potrivit preşedintelui croat, Stipe Mesici, "integrarea europeană este un obiectiv milenar unic, care nu are alternativă şi care trebuie atins, în interesul ţărilor europene şi al lumii întregi". 

                   "Extinderea UE către întreaga zonă a Balcanilor de Vest este răspunsul adecvat pentru prevenirea crizelor şi asigurarea dezvoltării în regiune”, a declarat premierul croat Ivo Sanadar. "O perspectivă europeană oferită celor cinci state din această regiune (Croaţia, Serbia-Muntenegru, Bosnia-Herţegovina, Macedonia şi Albania) va încuraja reformele şi va determina schimbarea mentalităţilor", a adăugat el. "Perspectiva europeană este foarte importantă pentru ţările din sud-estul Europei, atât pentru dezvoltarea lor, cât şi pentru securitatea şi stabilitatea în această parte a Europei", a precizat premierul croat, a cărui ţară a început recent negocierile de aderare cu UE. 

                   Discursul preşedintelui din Serbia-Muntenegru, Svetozar Marovici, şi al preşedintelui în exerciţiu al preşedinţiei tripartite din Bosnia, Ivo Miro Jovici, au ilustrat unele dintre problemele existente în Balcani, pe care UE este solicitată să le gestioneze. S. Marovici a declarat că anul 2006 este pentru sârbi un test, din cauza discuţiilor cu privire la statutul provinciei Kosovo şi la viitorul uniunii Serbia-Muntenegru. El şi-a exprimat speranţa că vor fi găsite soluţii europene pentru ambele probleme. El s-a pronunţat pentru modificarea acordului de pace de la Dayton, care a pus capăt războiului din perioada 1992-1995 şi a decis împărţirea Bosniei în două entităţi - Republica Srpska şi Federaţia croato-musulmană. "O ţară, două entităţi, trei naţiuni...acordul de la Dayton trebuie schimbat", a subliniat el. 

                   Pronunţându-se în favoarea unei apropieri europene de ţările din Balcani, preşedintele polonez Aleksander Kwasniewski a apreciat că extinderea "nu va fi completă dacă nu sunt luate în calcul şi statele care se învecinează în prezent cu UE la est - Ucraina, Republica Moldova şi Georgia". 

                   Liderii de la Bruxelles au decis deschiderea negocierilor cu Croaţia şi Serbia-Muntenegru cu toate că presupuşi criminali de război din cel două ţări nu au fost încă arestaţi. Croaţia a intrat pe drumul integrării europene, în timp ce Serbia negociază un pact de stabilitate şi asociere cu UE. Cu toate acestea, SUA apreciază că nici uneia dintre aceste două state nu ar trebui să i se permită să aprofundeze legăturile cu NATO, atât timp cât criminalii de război Ante Gotovina şi Ratko Mladici nu au fost arestaţi. 

                   5. Problema armamentului nuclear iranian

                   Noul preşedinte iranian, Mahmud Ahmadinejad, a decis plasarea programului nuclear sub controlul armatei, contrazicând declaraţiile unor politicieni conform cărora este vorba de activităţi civile. Lideri ai Corpului Gărzilor Islamice Revoluţionare (IRGC), forţă creată special pentru a proteja revoluţia islamică din 1979, domină în prezent Consiliul Suprem de Securitate Naţională, organismul cel mai înalt care stabileşte politica externă a Iranului. Mahmud Ahmadinejad a ocupat funcţia de comandant în IRGC, la fel ca şi actualul secretar al Consiliului, generalul Ali Larijani, care are ca principală responsabilitate negocierile privind programul nuclear iranian. 

                   Comandanţii IRGC au preluat controlul şi asupra posturilor din Consiliu cu responsabilităţi referitoare la securitate internă, strategie şi politică, conform unui raport dat publicităţii de Consiliul Naţional al Rezistenţei Iraniene (NCRI). "Armata, sub conducerea noului preşedinte, deţine controlul programului nuclear şi a negocierilor nucleare cu Naţiunile Unite şi Occidentul", a declarat Mohammad Mohaddessin, preşedinte al comitetului pentru afaceri externe al NCRI. “Schimbarea personalului face şi mai puţin credibilă intenţia Iranului de a continua programul nuclear în scopuri paşnice", a afirmat el. Iranul, care susţine că are dreptul la un program nuclear civil pentru a-şi satisface cererile de energie, se află în negocieri intense cu Franţa, Marea Britanie şi Germania pe această temă. Administraţia George W. Bush are mari îndoieli referitoare la ambiţiile nucleare ale Iranului. NCRI reprezintă aripa politică a Mujahedinilor Poporului, o grupare iraniană care s-a detaşat de liderii revoluţiei islamice imediat după expulzarea şahului Mihammad Reza Pahlavi, sprijinit de Statele Unite.

                   Politica nucleară a preşedintelui ultraconservator Mahmud Ahmadinejad este din ce în ce mai criticată la Teheran. Primele critici au fost lansate de fostul preşedinte Akbar Hashemi Rafsandjani, una dintre cele mai importante personalităţi ale regimului iranian. "Problema nucleară nu este un teren pentru lansarea de sloganuri, este locul diplomaţiei şi al negocierilor. Trebuie să conducem o acţiune diplomatică importantă, înţeleaptă şi logică şi să acţionăm cu răbdare şi reţinere, fără a oferi pretexte inamicului", a declarat el.

                   Consiliul Guvernatorilor Agenţiei Internaţionale pentru Energie Atomică a adoptat, recent, o rezoluţie referitoare la programul nuclear iranian, care nu solicită în mod special sesizarea Consiliului de Securitate în acest stadiu, dar stabileşte condiţiile unui transfer ulterior al dosarului către acest organism ONU. AIEA a invocat "non-conformitatea Iranului faţă de regimul de neproliferare şi disimulările prelungite”, în timp ce autorităţile de la Teheran au denunţat o rezoluţie ilegală şi inacceptabilă. 

                   Deputaţii moderaţi au acuzat responsabilii din domeniul nuclear că nu ţin cont de interesele naţionale. Ei au atras atenţia Guvernului, printr-o scrisoare, asupra situaţiei sensibile în care se află ţara, în special asupra crizei de la bursa din Teheran şi asupra stagnării activităţilor economice în cursul ultimelor luni, ca urmare a crizei nucleare. "Din nefericire, prima decizie a Guvernului a fost de a schimba echipa de negociatori, privându-se astfel de încrederea din partea europenilor”, a declarat deputatul moderat Hassan Afarideh. "Unii responsabili şi negociatori nu încetează să folosească o terminologie agresivă. Este evident că în lumea de astăzi şi cu un astfel de limbaj, străin diplomaţiei, nu putem ajunge la rezultate în negocierile diplomatice", a adăugat el. 

*

                   Potrivit unui raport al serviciilor secrete britanice (MI5), peste 360 de companii private, departamente universitare şi organizaţii guvernamentale din opt state au fost identificate că încearcă să-şi procure materiale şi tehnologie pentru programe de înarmare. Lista sugerează că amploarea comerţului cu arme este mult mai mare decât s-a preconizat până în prezent. MI5 avertizează asupra exporturilor către organizaţii din Iran, Pakistan, India, Israel, Siria şi Egipt şi asupra companiilor-paravan din Emiratele Arabe Unite, ţară care este bănuită a fi centrul comerţului de acest tip. Raportul menţionează inclusiv reprezentanţa diplomatică a Pakistanului la Londra ca făcând parte dintre organizaţiile care încearcă să obţină materiale sau informaţii nucleare. 

                  Circa 114 de organizaţii iraniene, inclusiv companii chimice şi farmaceutice şi universităţi de medicină, au fost identificate ca deţinând tehnologie nucleară, chimică, biologică sau de fabricare a rachetelor. De asemenea, în raport se menţionează şi ambiţiile nucleare ale Siriei şi Egiptului, pe listă figurând, totodată, şi 11 organizaţii din Israel şi 73 din India. Raportul mai subliniază temerile referitoare la companii din Malta şi Cipru, care ar fi fost utilizate drept intermediari pentru acest tip de tranzacţii. 

                   6. Lucrările summit-ului statelor industrializate G20

                   Grupul celor 20 (G20), alcătuit din statele industrializate şi din cele mai avansate ţări în curs de dezvoltare
, a atras atenţia, în cadul unui summit ce a avut loc recent în China, asupra nivelului ridicat al preţului petrolului. "Suntem îngrijoraţi că preţul petrolului ar putea să determine amplificarea presiunilor inflaţioniste, să reducă ritmul de creştere economică şi să afecteze stabilitatea economiei mondiale", se arată în comunicatul final al reuniunii G20.  

                   Miniştrii de finanţe din statele membre au mai dezbătut problema creşterii tendinţelor protecţioniste şi au subliniat necesitatea obţinerii unor rezultate concrete în cadrul negocierilor comerciale ce vor avea loc la Hong Kong în luna decembrie a.c. 

                   Directorul executiv al Fondului Monetar Internaţional, Rodrigo Rato, a reafirmat estimările instituiţiei privind avasul economiei mondiale aferent anului viitor, de 4,3%, însă a subliniat pericolul pe care preţul petrolului îl reprezintă. 

                   Preşedintele Băncii Centrale Europene (BCE), Jean-Claude Trichet, a arătat că rata dobânzii de referinţă din UE va rămâne, pentru moment, la nivelul actual, întrucât preţul petrolului nu a fost urmat deocamdată de solictări pentru majorarea salariilor. 

                   În afară de evoluţia preţului petrolului, reprezentaţii statelor prezente la summit au discutat problema cursului de schimb al yuanului, menţinut la un nivel inferior celui real, ceea ce face ca exporturile chinezeşti să fie deosebit de competitive. 

                   Ministrul mexican de finanţe, Francisco Gil, a declarat că cifrele prezentate în cadrul summit-ului evidenţiază faptul că economia americană va creşte foarte puternic, în trimestrul al patrulea al acestui an creşterea putând atinge valoarea de 6%. Deşi a confirmat existenţa unor semne pozitive de ameliorare a economiei, Secretarul american al trezoreriei, John Snow, a declarat că Statele Unite nu pot să fie singurul motor de creştere economică mondială. 
                   În ceea ce priveşte perspectivele economice mondiale, reprezentanţii G20 şi-au luat angajamentul de a da un nou elan abordării multilaterale a comerţului, ameninţată de eşecul conferinţei ministeriale a Organizaţiei Mondiale a Comerţului, care a avut loc în 2003 la Cancun. Comerţul este considerat drept unul din mijloacele cele mai eficace pentru promovarea creşterii mondiale, de reducere a sărăciei şi pentru asigurarea faptului că beneficiile mondializării sunt împărţite între toate statele lumii.                  

� După decenii de marginalizare politică, şiiţii din Irak, reprezentând mai mult de 65% din populaţie, au câştigat alegerile legislative care au avut loc în ianuarie 2005.


� Participanţii la reuniune au reprezentat state din Uniunea Europeană, precum şi ţări care au început negocierile de aderare sau care aspiră să adere la organizaţie (Albania, Austria, Bosnia, Bulgaria, Cehia, Croaţia, Italia, Macedonia, Republica Moldova, Polonia, România, Serbia-Muntenegru, Slovacia, Slovenia, Ucraina şi Ungaria).


� G 20 este alcătuit din miniştrii Finanţelor şi guvernatorii băncilor centrale din 19 state (Argentina, Australia, Brazilia, Canada, China, Franţa, Germania, India, Indonesia, Italia, Japonia, Coreea, Mexic, Rusia, Arabia Saudită, Africa de Sud, Turcia, Marea Britanie şi SUA), precum şi din preşedintele Consiului European şi preşedintele BCE. La discuţii  au participat directorul FMI, preşedintele Băncii Mondiale, precum şi şefii comitetelor financiare şi de dezvoltare ale celor două instituţii.

